**12/2019. (X. 14.) MÜK szabályzat**[[1]](#footnote-1) **az ügyvédek által készített vagy letétbe vett végrendeletek és haláleseti rendelkezéseket tartalmazó okiratok központi nyilvántartására vonatkozó szabályokról szóló 17/2018. (XI. 26.) MÜK szabályzat  
módosításáról**

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 36. pontjában és a Magyar Ügyvédi Kamara Alapszabálya IV.20. pont 36. alpontjában kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva

a következő szabályzatot alkotja:

**1. Az ügyvédek által készített vagy letétbe vett végrendeletek és haláleseti rendelkezéseket tartalmazó okiratok központi nyilvántartására vonatkozó szabályokról szóló 17/2018. (XI. 26.) MÜK szabályzat módosítása**

**1.1.** Az ügyvédek által készített vagy letétbe vett végrendeletek és haláleseti rendelkezéseket tartalmazó okiratok központi nyilvántartására vonatkozó szabályokról szóló 17/2018. (XI. 26.) MÜK szabályzat (a továbbiakban: Végrendeleti Szabályzat) 1.3. pont b) alpontja helyébe a következő rendelkezés lép:

*(Az ügyvéd tájékoztatja az Ügyfelet arról is, hogy a végintézkedés KVNY-be történő letétbe helyezése, valamint a végintézkedés, illetve a végintézkedés KVNY-be történő letétbe helyezése tényének VONY-ba történő bejegyzése)*

„b) nem korlátozza az Ügyfél végintézkedési szabadságát új végintézkedés tételére, a bejegyzett végintézkedés módosítására, visszavonására, megsemmisítésére, valamint a letét megszüntetésére vonatkozóan.”

**1.2.** A Végrendeleti Szabályzat a következő 3/A. ponttal egészül ki:

„3/A. A letét megszüntetése, és a végintézkedés letétből való visszakérése

3/A.1. Az Ügyfél a Magyar Ügyvédi Kamara elnöke által rendszeresített formanyomtatvány (továbbiakban: Formanyomtatvány) használatával személyesen vagy jogi képviselő útján eljárva rendelkezhet a végintézkedés letétbe helyezésének a megszüntetéséről.

3/A.2. Személyes eljárás esetén az Ügyfél a Formanyomtatványt – választása szerint – személyes átadás útján vagy ügyfélkapun keresztül terjeszti elő a Magyar Ügyvédi Kamaránál. Személyes átadás esetén a Magyar Ügyvédi Kamara gondoskodik az Ügyfél azonosításáról személyazonosításra szolgáló igazolványának a megtekintésével.

3/A.3. Jogi képviselő a Formanyomtatványt postai úton vagy cégkapun keresztül, az ügyvédi meghatalmazás egyidejű csatolása mellett terjesztheti elő.

3/A.4. Közös végrendelet letétbe helyezésének a megszüntetéséről az Ügyfelek közösen rendelkezhetnek. Ha a közös végrendeletet tevő Ügyfelek valamelyike meghal, a közös végrendelet saját példánya letétbe helyezésének a megszüntetéséről a túlélő házastárs önállóan rendelkezhet.

3/A.5. A Magyar Ügyvédi Kamara a 3/A.1. és 3/A.2. pontoknak megfelelő beadvány előterjesztését és a Regisztrációs Díjjal megegyező mértékű eljárási díj megfizetését követő 15 napon belül a végintézkedést kiadja az Ügyfél, illetve jogi képviselője részére, majd ennek a tényét és az időpontját a KVNY-be bejegyzi.

3/A.6. Ha a végintézkedés letétbe helyezésének a tényét a VONY-ba is bejegyezték, a letét 3/A.5. pont szerinti kiadásáról a Magyar Ügyvédi Kamara elektronikus úton értesíti a Magyar Országos Közjegyzői Kamarát. Az értesítésben fel kell tüntetni

a) a végintézkedő családi és utónevét,

b) a letétbe helyezés 3.1. pont szerinti időpontját és ügyszámát, valamint

c) a letét kiadásának időpontját.”

**2. Záró rendelkezések**

**2.1.** Ez a szabályzat a Magyar Ügyvédi Kamara honlapján történő közzétételét követő hónap első napján lép hatályba.

Budapest, 2019. október 14.

*Dr. Bánáti János Dr. Fekete Tamás  
 elnök főtitkár*

1. A szabályzatot a Magyar Ügyvédi Kamara Küldöttgyűlése a 2019. október 14-i ülésén fogadta el. [↑](#footnote-ref-1)